Põhja-Pärnumaa Vallavolikogu määruse

„Põhja-Pärnumaa valla 2018. aasta eelarve“

Lisa 2

**Seletuskiri Põhja-Pärnumaa valla 2018. aasta eelarve juurde**

**Sissejuhatus**

Põhja-Pärnumaa vald moodustus Halinga valla, Tootsi valla, Vändra alevi ja Vändra valla ühinemisel. Vallas on 86 küla ja kolm alevit. Vallas on kolm halduskeskust, mis asuvad Vändras, Pärnu-Jaagupis ja Tootsis. Haldusterritooriumi suurus on 1010,1 km2, rahvaarv eelarveaasta alguses oli 8451.

Põhja-Pärnumaa valla 2018. aasta eelarve koostamise aluseks on kohaliku omavalitsuse finantsjuhtimise seadus, Põhja-Pärnumaa Vallavolikogu 29. novembri otsus nr 11 „Ametiasutuste tegevuse ümberkorraldamine“ ja Põhja-Pärnumaa 14. detsembri 2017. a määrus nr 1 “Põhja-Pärnumaa valla põhimäärus“.

2018. aasta eelarve on kokku pandud Halinga valla, Tootsi valla, Vändra alevi ja Vändra valla eelarve projektide alusel.

Eelarve on kassapõhine ja koosneb viiest osast: põhitegevuse tulud, põhitegevuse kulud, investeerimistegevus, finantseerimistegevus ja likviidsete varade muutus. Põhitegevuse tulud on 2018. aastaks planeeritud 12 266 573, põhitegevuse kulud 11 477 130 eurot. Investeerimistegevus on 799 610 eurot, finantseerimistegevus 478 250 eurot ning likviidsete varade vähenemine 488 417 eurot.

**Põhitegevuse tulud**

Eelarve põhitegevuse tulud on majandusliku sisu järgi jaotatud nelja ossa: maksutulud, tulud kaupade ja teenuste müügist, saadavad toetused ja muud tegevustulud. Maksutulud moodustavad põhitegevuse tuludest 48,6% (vt tabel 1),

|  |  |  |  |  |  |
| --- | --- | --- | --- | --- | --- |
|  | | |  | | |
| **Tabel 1. Põhitegevuse tulud** | | | |  | | |
| Tulu liik | 2018 | 2017 | | | osakaal %, 2018 | | | muutus võrreldes 2017. aastaga |
| **PÕHITEGEVUSE TULUD** | **12 266 573** | **11 277 332** | | |  | | | **989 241** |
| Maksutulud | 5 966 213 | 5 600 754 | | | 48,6 | | | 365 459 |
| Tulud kaupade ja teenuste müügist | 1 723 723 | 1 928 798 | | | 14,1 | | | -205 075 |
| Saadavad toetused tegevuskuludeks | 4 382 869 | 3 554 031 | | | 35,7 | | | 828 838 |
| Muud tegevustulud | 193 750 | 193 749 | | | 1,6 | | | 1 |

Maksutuludest 95,1% moodustab üksikisiku tulumaks, mille laekumise kasv on prognoositud 6,3%. Aastatel 2014-2017 laekus kohalike omavalitsuste eelarvesse valla elanike maksustatavast tulust 11,6%. Alates 2018. aastast on see 11,86% (vt tabel 2). Tulumaksumäära tõus toob kohalikele omavalitsustele täiendavad ülesanded, sh tugiteenuste ja ujumise algõpetuse korraldamise.

Maksumaksjate keskmine arv Põhja-Pärnumaa vallaks ühinenud neljas vallas kokku oli 2015. aastal 3 871, 2016. aastal 3 836 ja 2017. aasta 11 kuu andmetel 3781. Viimaste aastatel on maksumaksjate arv vähenenud, aga samas inimeste sissetulek suurenenud. Kui 2015. aastal oli elanike keskmine sissetulek kuus Maksuametile esitatud TSD aruannete alusel 871 eurot, siis 2016. aastal oli see 914 ja 2017. aasta 11 kuu keskmine oli 956 eurot.

|  |  |  |  |  |  |  |
| --- | --- | --- | --- | --- | --- | --- |
| **Tabel 2. Üksikisiku tulumaksu laekumine** | | | |  | |  |
| Aasta | Summa | Suurenemine võrreldes eelmise aastaga, % | Suuremine summaliselt | |
| 2013 | 4 172 998 |  |  | |
| 2014 | 4 472 646 | 7,18 | 299 648 | |
| 2015 | 4 833 856 | 8,08 | 361 210 | |
| 2016 | 5 093 194 | 5,37 | 259 338 | |
| 2017 | 5 325 439 | 4,56 | 232 245 | |
| 2018 | 5 663 756 | 6,35 | 338 317 | |

Maamaks on 2018. aastal vallavolikogu poolt kehtestatud Põhja-Pärnumaa vallas 2% maa maksustamishinnast. Erinevates valdades olid eelnevatel aastatel väikesed erinevused, aga keskmine laekumine on olnud 300 000 eurot aastas. Reklaamimaks on kehtestatud endises Halinga vallas, loodetav tulu aastas on 2000 eurot.

Kaupade ja teenuste tulu muutust 2018. aastal võrreldes 2017. aastaga mõjutavad ühinenud valdade omavaheliste arvlemiste kadumine haridusasutustes. Endise Vändra valla ja Vändra alevi omavahelised arvlemised vähendavad tulusid ja samas hariduskulusid ligikaudu 300 000 euro võrra. Kaupade ja teenuste müük moodustab põhitegevuse tuludest 14,1%. Kaupade ja teenuste tuludest tegevusalade lõikes annab ülevaate tabel 3.

|  |  |  |  |
| --- | --- | --- | --- |
| **Tabel 3. Tulu kaupade ja teenuste müügist** | |  |  |
| Kood | Tululiik | 2018 | 2017 |
| 320 | Riigilõiv | 10 000 | 9 324 |
| 3220 | Laekumised haridusasutuste majandustegevusest | 521 507 | 821 078 |
| 3221 | Laekumised kultuuriasutuste majandustegevusest | 45 000 | 45 888 |
| 3220 | Laekumised spordiasutuste majandustegevusest | 15 160 | 15 133 |
| 3224 | Tulu sotsiaalalasest tegevusest | 868 404 | 793 510 |
| 3225 | Elamu- ja kommunaalmajanduse tulu | 72 567 | 63 293 |
| 3229 | Tulu üldvalitsemise majandustegevusest | 4 285 | 9 060 |
| 3238 | Muu kaupade ja teenuste müük | 88 190 | 76 635 |
| 3288 | Üüri- ja renditulu | 98 610 | 94 877 |
|  | **Kokku** | **1 723 723** | **1 928 798** |

Tulude planeerimisel on arvestatud ühinenud valdades 2017. aastal kehtinud määradega (lasteaia tasud, sotsiaalasutuste kohamaksud, rendihinnad jm), mis ühinenud valdades on hetkel erinevad.

Olulise osa kohalike omavalitsuste tuludest moodustavad tasandus- ja toetusfond. 2018. aastal lisandub eelarvesse liitumistoetus 600 000 eurot. Rahandusministeeriumi 31.01.2018. aasta andmetel on Põhja-Pärnumaa valla tasandus- ja toetusfond kokku 3 706 666 eurot. Tabelis 4 on ülevaade toetuse liikidest ja muutumisest perioodil 2016-2018.

|  |  |  |  |  |
| --- | --- | --- | --- | --- |
| **Tabel 4. Tasandus- ja toetusfond** |  |  |  |  |
|  | 2016 | 2017 | 2018 | Muutus võrreldes 2017 |
| **Tasandus- ja toetusfond kokku** | **2 862 061** | **3 074 643** | **3 706 666** | **632 023** |
| **Tasandusfond** | **652 653** | **615 299** | **772 848** | **157 549** |
| **Toetusfond** | **2 209 408** | **2 459 344** | **2 933 818** | **474 474** |
| koolid | 1 685 905 | 1 774 310 | 2 048 745 | 274 435 |
| lasteaed (2017 oli 4 kuud) | 0 | 22 779 | 137 794 | 115 015 |
| raske ja sügava puudega lastele abi osutamine | 0 | 22 360 | 13 293 | -9 067 |
| huviharidus ja -tegevus (2017 oli 4 kuud) | 0 | 75 654 | 186 725 | 111 071 |
| toimetulekutoetus | 206 670 | 179 555 | 127 539 | -52 016 |
| vajaduspõhine peretoetus | 0 | 32 323 | 0 | -32 323 |
| sotsiaaltoetused ja teenused | 32 934 | 35 760 | 30 887 | -4 873 |
| matusetoetus | 0 | 0 | 28 220 | 28 220 |
| asendus- ja järelhooldus | 0 | 0 | 52 446 | 52 446 |
| rahvastikutoimingud | 352 | 376 | 1 433 | 1 057 |
| keskkonnatasude muutmise kompensatsioon | 0 | 2 614 | 0 | -2 614 |
| jäätmehoolduse arendamine | 0 | 14 003 | 8 250 | -5 753 |
| kohalikud teed | 283 547 | 299 610 | 298 486 | -1 124 |

Eelarvesse on lisandunud asendus- ja järelhoolduse toetus summa 52 446 eurot ning matusetoetus 28 220 eurot. Eelnimetatud tulud laekuvad kohaliku omavalitsuse eelarvesse tasandus- ja toetusfondi kaudu esmakordselt. Riik on andnud kohaliku omavalitsuse kohustuseks korraldada asendus- ja järelhooldust ning maksta volikogu poolt kehtestatud tingimustel matusetoetust. Asendushooldust rahastas riik varasemalt maavalitsuste kaudu. Alates 2018. a antakse antud teenuse rahastamine kohalikele omavalitsustele. Järelhooldus on sellisel kujul Eestis esmakordselt rakendatav sotsiaalteenus.

Riik eraldab tasandus- ja toetusfondis toetust raske ja sügava puudega lastele teenuste osutamiseks, toimetulekutoetuse ja sotsiaalteenuste ning toetuste maksmiseks ja korraldamiseks. Vajaduspõhine peretoetus on riigi poolt rahastatav toetus, mille maksmine lõpetati vastavalt sotsiaalhoolekande seadusele alates 01.01.2018. Märtsi lõpuni makstakse välja vajaduspõhine peretoetus, mille väljamaksmise otsus on tehtud detsembris 2017. a. Vajaduspõhist peretoetust makstakse I kvartalis eelmise aasta jääkidest, täiendavaid vahendeid enam ei lisandu.

Toimetulekutoetuse maksmise vahendite eraldamine jooksvaks aastaks sõltub eelmise aasta jäägist, mis oli 42 081 eurot (vt tabel 7).

Suurendatud on koolide ja lasteaedade toetust, kuna alates 2018. aastast on üldhariduskooli õpetaja alampalga määr on 1150 eurot ja lasteaiaõpetaja alampalga määr sellest 85%, so 978 eurot. Lasteaia õpetaja töötasu alammäära tagamiseks on toetusfondis 67% arvestuslikest kuludest. Ülejäänud osa jääb kohaliku omavalitsuse kanda.

Muud tegevustulud on eelarves eelmise aasta tasemel, so 193 750 eurot. Maavarade kaevandamise tasu on planeeritud 175 330 eurot, millest 150 000 laekub Halinga piirkonnast.

Põhitegevuse tulud 2018. aasta eelarves kokku on planeeritud 12 266 573 eurot, suurenemine võrreldes 2017. aastaga on 8,8%, ehk 989 241 eurot.

**Põhitegevuse kulud**

Eelarve põhitegevuse kulude osas jaotatakse kulud majandusliku sisu järgi antavateks toetusteks ja muudeks tegevuskuludeks. Muud tegevuskulud on omakorda jaotatud personalikuludeks (tööjõukulud koos sotsiaal- ja töötuskindlustusmaksuga 33,8%) ning majandamiskuludeks.

Põhitegevuse kulud 2018. aasta eelarves on planeeritud 11 477 130 eurot. Võrreldes 2017. aastaga on kasv 9,8%, so 1 020 274 eurot. Tabelis 5 on toodud põhitegevuse kulud tegevusalade lõikes võrdluses 2017. aastaga.

|  |  |  |  |  |
| --- | --- | --- | --- | --- |
| **Tabel 5. Põhitegevuse kulud** |  |  |  |  |
| Kulu liik | 2018 | 2017 | osakaal %, 2018 | muutus võrreldes 2017. aastaga |
| **PÕHITEGEVUSED KULUD KOKKU** | **11 477 130** | **10 456 856** |  | **1 020 274** |
| Üldised valitsussektori teenused | 1 714 114 | 1 377 477 | 14,9 | 336 637 |
| Majandus | 475 119 | 355 026 | 4,1 | 120 093 |
| Keskkonnakaitse | 142 957 | 115 188 | 1,2 | 27 769 |
| Elamu- ja kommunaalmajandus | 296 582 | 294 066 | 2,6 | 2 516 |
| Tervishoid | 6 050 | 865 | 0,1 | 5 185 |
| Vaba aeg, kultuur, religioon | 974 861 | 946 313 | 8,5 | 28 548 |
| Haridus | 6 209 873 | 5 942 741 | 54,1 | 267 132 |
| Sotsiaalne kaitse | 1 657 574 | 1 425 180 | 14,5 | 232 394 |

Personalikulude planeerimisel on arvestatud 2018. aastal alampalga määra tõusuga 470 eurolt 500 eurole kuus. Tulenevalt sellest on lisatud valla hallatavate asutuste palgafondi kõigi töötajate, kes ei ole üldhariduskoolide pedagoogid või lasteaiaõpetajad, palgatõusuks 30 eurot. Üldhariduskoolide pedagoogide töötasu alammäär 2018. aastaks on Vabariigi Valitsuse poolt kehtestatud 1150 eurot ja lasteaiaõpetajate töötasu sellest 85%, ehk 978 eurot. Palgatõusu tagamiseks kohalikes omavalitsustes on suurendatud toetusfondi eraldisi. Muusikakoolide õpetajate personalikulu makstakse täies ulatuses kohalikust eelarvest. Vallavolikogu otsustas võrdsustada kõrgharidusega muusikakooli õpetaja töötasu lasteaiaõpetaja töötasuga, mille tagamiseks lisati Vändra ja Pärnu-Jaagupi muusikakoolide eelarvetesse täiendavalt kokku 36 326 eurot. 2017. aasta lõpus makstud koondamishüvitistelt kinnipeetud tulumaks ja sotsiaalmaks kanti Maksuametile üle jaanuaris, selleks on vallavalitsuse eelarvesse lisatud 65 741 eurot (vt tabel 6).

Eelarvesse on lisatud 2017. aastal kasutamata jäänud sihtotstarbelised laekumised summas 281 792 eurot, sellest 169 241 on ühinemistoetuse jääk. Ülevaate, millise tegevusala eelarves ületulevad summad kajastuvad, annab tabel 6.

|  |  |  |  |  |  |
| --- | --- | --- | --- | --- | --- |
| **Tabel 6. 2017. aastal kasutamata jäänud ületulevad sihtotstarbelised summad** | | | | | |
| Kood | Tegevusala | Art | sisu | Summa | Märkused |
|  | **ÜLDISED VALITSUSSEKTORI TEENUSED** |  |  | **130 741** | kulud seoses ühinemisega, sh: |
| 01112 | Vallavalitsus | 50 | Tööjõukulud | 65 741 | maksud detsembris välja makstud töötasudelt |
| 01112 | Vallavalitsus | 55 | Majandamiskulud | 40 000 | infotehnoloogia-süsteemide uuendamine |
| 01112 | Vallavalitsus | 55 | Majandamiskulud | 25 000 | remont vallamaja ruumides |
|  | **MAJANDUS** |  |  | **49 450** |  |
| 04510 | Vallateed | 55 | Majandamiskulud | 19 450 | toetusfondist eraldatud vahendite jääk |
| 04900 | Muu majandus | 55 | Majandamiskulud | 30 000 | uute siltide paigaldamine ühinemistoetuse jäägi vahendistest |
|  | **KESKKONNAKAITSE** |  |  | **8 500** |  |
| 05100 | Jäätmekäitlus | 55 | Majandamiskulud | 8 500 | jäätmekava koostamine ühinemistoetuse jäägi vahenditest |
|  | **VABA AEG JA KULTUUR** |  |  | **1 554** |  |
| 08109 | Vaba aja üritused | 45 | Sihtotstarbeline finantseerimine | 1 554 | Rahvatantsurühmad (T. Saar), eraldatud 1800, millest kasutatud 246,42 |
|  | **HARIDUS** |  |  | **17 255** |  |
| 09220 | Vändra Gümnaasium | 55 | Majandamiskulud | 4 040 | projekt nr 2014/9-2015-I-IE01-KA201\_008620 Erasmus+programm |
| 09212 | Juurikaru Põhikool | 55 | Majandamiskulud | 600 | Eesti Kooriühingu toetus laulupeo kuludeks |
| 09212 | Pärnjõe Kool | 55 | Majandamiskulud | 600 | Eesti Kooriühingu toetus laulupeo kuludeks |
| 09212 | Tootsi Lasteaed-Põhikool | 55 | Majandamiskulud | 600 | Eesti Kooriühingu toetus laulupeo kuludeks |
| 09510 | Noorte huviharidus ja huvitegevus | 55 | Majandamiskulud | 11 415 | huvihariduse-ja tegevuse kasutamata vahendid |
|  | **SOTSIAALNE KAITSE** |  |  | **71 318** |  |
| 10120 2 | Vändra Sotsiaalmaja päevakeskus (erihoolekanne) | 41 | Antavad toetused | **3 043** | pooleliolev projekt |
| 10402 | Perekondade sotsiaalne kaitse | 41 | Antavad toetused | **24 042** |  |
|  |  |  |  | 14 782 | raske ja sügava puudega laste teenused |
|  |  |  |  | 8 976 | vajaduspõhine peretoetus |
|  |  |  |  | 284 | vajaduspõhise peretoetuse maksmise korraldamise toetus |
| 10701 | Riiklik toimetulekutoetus | 41 | Antavad toetused | **44 233** |  |
|  |  |  |  | 42 081 | toimetulekutoetus |
|  |  |  |  | 1 634 | toimetuleku toetuse maksmise korraldamise toetus |
|  |  |  |  | 518 | sotsiaalteenuste korraldamise toetus |
|  | **INVESTEERINGUD** |  |  |  |  |
| 10701 | Veemajandus | 450 | Antavad toetused põhivara soetamiseks | **2 974** | Hajaasustusprogramm, 10% lõpetamata lepingute summast |
|  |  |  | **KOKKU** | **281 792** |  |

**Ülevaade põhitegevuse kuludest tegevusalade lõikes**

**Tegevusala 01 - üldised valitsussektori teenused**

Üldised valitsussektori teenused moodustavad 14,9% põhitegevuse kuludest. Siin hulgas on reservfond summas 125 000 eurot, mis on ligikaudu 1% põhitegevuse tuludest. Vallavolikogu kuludeks on 106 828 eurot, vallavalitsuse kuludeks 1 385 205 eurot. Tegevusala 01330 kuludes on arvestatud vahendid liikmemaksude tasumiseks 2017. aasta tasemel. Vald osaleb Pärnumaa Omavalitsuste Liidu, Linnade Liidu ja MTÜ Rohelise Jõemaa Koostöökogu tegemistes. Arhiivi korrastamiseks on lisatud eelarvesse 10 000 eurot. Vallavalitsuse (TT 01112) eelarve suurenemine võrreldes 2017. aastaga on seotud valdade ühinemisega. Personalikuludes on vahendid detsembri väljamaksetelt arvestatud tulumaksu ja sotsiaalmaksu tasumiseks ning 2018. aastal plaanitud koondamistasude maksmiseks. Majanduskuludes on planeeritud 40 000 eurot infotehnoloogiasüsteemide uuendamiseks, 25 000 vallamaja ruumide remondiks ja 10 000 eurot transpordikuludeks.

**Tegevusala 04 - majanduse kulud**

Majanduse eelarve moodustab 4,1% põhitegevuse kuludest. Tootsi piirkonna maade mõõdistamiseks on eelarves 10 860 ja üldplaneeringu koostamiseks 3000 eurot. Vallateede korrashoiuks on 332 936 eurot. Sellest 298 486 on toetusfondi vahenditest, millele on lisatud 19 450 eurot eelmisel aastal kasutamata vahendeid ja 15 000 eurot sihtotstarbeline toetus Kaisma piirkonna kruusateede remondiks. Ühistranspordi korralduse kulud on Vändra ja Pärnu-Jaagupi bussijaamade korrashoidmiseks. Tegevusala 04900 eelarves on kahe valla väikebussi (Tootsis ja Vändras) ülalpidamiskulud ja bussijuhtide tööjõukulud. 30 000 eurot on planeeritud viitade ja siltide vahetamiseks.

**Tegevusala 05 - keskkonnakaitse kulud**

Keskkonnakaitse kulud on eelarves 142 957 eurot. Avalike alade puhastuse ja heakorratööd telliti kolmes ühinenud vallas teenusena. Endise Vändra valla territooriumil tegid seda kaks majandustöölist. 2018. aastal tegevused ühtlustatakse, korraldatakse uus hange, mille maksumus selgub peale hanke läbiviimist. Kulud võrreldes eelmise aastaga on planeeritud suuremad. Prügiveoteenust osutavad AS Ragn-Sells ja AS Eesti Keskkonnateenused. MTÜ Kesk-Eesti Jäätmehooldusele makstav liikmemaks on eelarvesse planeeritud Vändra piirkonna eelmise aasta kulude põhjal. Põhja-Pärnumaa valla jäätmekava ühtlustamiseks on eelarvesse planeeritud 8500 eurot.

**Tegevusala 06 - elamu- ja kommunaalmajanduse kulud**

Elamu- ja kommunaalmajanduse tegevuse eelarve sisaldab valla munitsipaalkorterite haldamiskulusid, veevarustuse, tänavavalgustuse, kalmistute, Vändra sauna, kodutute loomade ja muid elamu- ja kommunaalmajanduse kulusid. Tegevusala kulud on 296 582 eurot ja moodustavad 2,1% põhitegevuse kuludest.

Endise Vändra valla piirkonnas puudub vee-ettevõtja. Veemajanduse ja heakorraga tegelesid Halinga piirkonnas AS Mako, Tootsis OÜ Tootsi Kommunaal ja Vändra alevis OÜ Vändra MP.

Veevarustuse (TA 06300) eelarve majandamikulud on võrreldes 2017. aastaga planeeritud väiksemad. Vändra vallas tasuti eelmisel aastal süvaveeanalüüside eest 8639 eurot, Suurejõe piirkonna geoalus maksis 4896 eurot, sadeveekäitlemise eest tasuti 2400 eurot. Muu tegevuskulud 6700 eurot on planeeritud eelmise aasta alusel vee erikasutuse ja vee saastetasu tasumiseks Vändra valla piirkonnas.

Tegevusala 06605, muu elamu ja kommunaalmajanduse tegevuse koosseisus on Halinga piirkonna Vahenurme sotsiaalmaja kulud. 2018. aastal on plaanis teha sotsiaalkorterites remonti 15 000 euro ulatuses.

**Tegevusala 07 - tervishoiuteenuste kulud**

Tervishoiuteenuste kuludeks on planeeritud 6 050 eurot. Siin on töötervishoiu ja tööohutuse seaduse nõuete täitmisega seotud kulud ning arvutiga töötavatele inimestele prillide ostmise osalise kompenseerimise kulud.

**Tegevusala 08 - vaba aja, kultuuri ja religiooni kulud**

Vaba aja, kultuuri ja religiooni eelarve on 974 871 eurot, mis moodustab 8,5% põhitegevuse kuludest.

Tootsi Kultuuri- ja spordikeskuse personalikulude eelarve on 2018. aastal suurenenud, sest kuni augustini puudus asutusel juhataja-spordispetsialist, asendajale maksti väiksemat töötasu. Majanduskuludesse planeeritud sõudeergomeetri ja kaldpingi ostmine (2000 eurot) ja spordisaali valveseadmete paigaldamine. Pärnu-Jaagupi Spordikeskuse eelarve majandamiskulud on planeeritud 2017. aasta tasemel.

Põhja-Pärnumaa vallas on kümme raamatukogu, neist üks suur ja viis väikest Vändra piirkonnas, kolm Halingas ja üks Tootsis.

Vahenurme Raamatukogu eelarvesse on lisatud 2500 eurot lae ja põranda remondiks. Suurejõe, Pärnjõe, Vihtra ja Võidula raamatukogude eelarvesse on planeeritud vöötkoodilugejate ostmine. Pärnjõe Raamatukogu majanduskulude 2018. aasta eelarve on planeeritud väiksem, kuna eelmisel aastal tehti ruumides remont ja vahetati välja osa riiuleid.

Kaheksast rahvamajast/külakeskusest asuvad seitse Vändra piirkonnas ja üks Pärnu-Jaagupis.

Pärnu-Jaagupi Rahvamaja majanduskulude eelarve suureneb võrreldes 2017. aastaga, planeeritud on WiFi võrgu seadmete välja vahetamine, sülearvuti ostmine, rahvariietele täienduste ostmine.

Vihtra Külakeskuse majanduskulude eelarve on väiksem, kui 2017. aastal. Ehitati valgustatud terass maksumusega 2873 eurot. 2018. aastal on plaanis fuajee ukse vahetus.

Pärnjõe Rahvamaja 2017. aasta eelarves oli Pärnjõe küla Vana-Kooli kinnistul varemetes olnud vana koolihoone lammutamine (33 709 eurot) ja endise kooliaia asemele pargi rajamine, kus edaspidi saab rahvamaja vabaõhu üritusi korraldada.

Vändra Kultuurimaja korraldas 2017. aasta lõpus Põhja-Pärnumaa valla ühise aastavahetuse peo, mille kuludest suurem osa tasuti 2018. aastal. Majanduskulude eelarve on selle tõttu suurenenud võrreldes 2017. aastaga. Personalikulude eelarve suurenes, kuna alates septembrist töötab administraator ja 2018. aastast lisandus üks ringijuht.

Eelarvesse on planeeritud tegevustoetused noorte spordiklubidele ja valla ühisürituste kulud, kokku 131 740 eurot.

**Tegevusala 09 - hariduse kulud**

Haridus eelarve on 6 209 873 eurot, mis moodustab 54,1% põhitegevuse kuludest. Põhja-Pärnumaa valla haridusasutused on Vändra Gümnaasium, Pärnu-Jaagupi Põhikool, Juurikaru Põhikool, Pärnjõe Kool, kus on ka lasteaiarühm, Tootsi Lasteaed-Põhikool, Kergu Lasteaed-algkool, Libatse Lasteaed-algkool, Vahenurme Lasteaed-algkool, Vändra Lasteaed, Pärnu-Jaagupi Lasteaed Pesamuna ja Vihtra lasteaed. Koolides, kus on lasteaiad, peetakse arvestust kolmes osas: lasteaiad, alus- ja põhihariduse kaudsed kulud ehk teenindav personal ja majanduskulud ja põhihariduse otsesed kulud. Viimane on õpetajate ja koolijuhtide personalikulu. Valla koolides õpib 714 õpilast, lasteaedades käib 395 last.

Vallas on kaks muusikakooli: Pärnu-Jaagupis ja Vändras. Vändra Gümnaasiumil on õpilaskodu. Huvihariduse- ja huvitegevuse eelarvesse on planeeritud 189 140 eurot noorsootöö kättesaadavuse ja mitmekesisuse tagamiseks. Toetusfondist eraldatakse 186 725 eurot, millele lisandub 2017. aasta kasutamata jääk (vt tabelid 4 ja 6).

Eraldi peetakse arvestust koolitoidu osas. Ühe õpilase kohta arvestatakse 1 euro päevas, vahendid on toetusfondi haridustoetuse koosseisus.

Üldhariduskoolidele eraldatud toetusfondi vahenditest annab ülevaate tabel 7.

|  |  |
| --- | --- |
| **Tabel 7. Toetusfondi vahendid üldhariduskoolidele** | |
| Põhikooli õpetajate personalikulud | 1 555 875 |
| Juhtide personalikulud | 109 776 |
| Gümnaasiumi õpetajate personalikulud | 112 964 |
| **personalikulu kokku** | **1 778 615** |
| Töövihikud | 40 698 |
| Koolituskulud | 13 877 |
| Õpilaste toitlustamine | 124 775 |
| Tõhustatud ja eritoe tegevustoetus | 90 780 |
| **Kokku** | **2 048 745** |

Koolitranspordile kulub 130 747 eurot, sellest 67 941 eurot on toetus Pärnumaa Ühistranspordikeskusele. Koolitranspordiga on seotud osaliselt valla bussid, mille kulud on muu majanduse eelarves (TT 04900).

Osalustasud teiste valdade haridusasutustes on planeeritud 217 792 eurot. Võrreldes 2017. aastaga on oluline vähenemine seoses ühinenud valdade omavaheliste arvlemiste lõppemisega.

Personalikulud haridusasutustes suurenevad võrreldes teiste valla hallatavate asutustega suuremal määral.

**Selgitused majanduskulude olulise muutumise kohta võrreldes 2017. aastaga.**

* Pärnjõe Kooli lasteaia (TT 0911003) majanduskulude eelarvesse on planeeritud karuselli ostmine mänguväljakule (3000 eurot).
* Vändra Lasteaia (TT 0911008) eelarvesse on planeeritud kahe rühma ruumide remont (tervisekaitse nõuded), Mürakaru maja värava paigaldamine, Rukkilille maja külmveetrassi rekonstrueerimine (kokku 27 000 eurot).
* Pärnu-Jaagupi Lasteaias Pesamuna on plaanis remontida ühe rühmaruumi põrand ja kohandada endine pesuruum õpperuumiks (4600 eurot).
* Libatse Lasteaia-algkooli (TT 0921002) eelarvesse on planeeritud ühe rühmaruumi remont (5000 eurot) ja kooli 30. aastapäeva tähistamisega seotud lisakulud. Suurem on ka küttekulu ja toiduainete kulu vajadus võrreldes 2017. aastaga. Lisatud tugispetsialisti teenuste ostmise tasu.
* Vahenurme Lasteaia-algkooli (TT 0921003) eelarvesse on lisatud täiendavad vahendid toiduainete, vee- ja elektrikuludele. Koolisööklas valmistatakse toit ka samas hoones asuvale MTÜ-le Halinga Turvakodu. Kõikide kulude kohta esitatakse MTÜ Halinga Turvakodule igakuiselt arve, tulud on kajastatud eelarve üüri- ja rendituludes.
* Vändra Gümnaasiumi (TT0922001) majanduskulude eelarvesse on planeeritud kulud küttesüsteemi korrastamiseks, B korpuse uue peasissepääsu ja fuajee juurdeehituse projekti ettevalmistamiseks ning kantseleiruumide ja õpetajate toa remonttöödeks (kokku 40 000 eurot). Võrreldes 2017. aastaga on majanduskulud vähenenud, sest tehti suures ulatuses remonttöid ja osteti inventari. Korraldati kooli juubeliüritus.
* Pärnu-Jaagupi Põhikooli (TT 0922002) renoveerimise käigus vahetatakse välja koolilauad-toolid summas 15 420 eurot. IT kulud suurenevad ca 5000 euro võrra seoses osalemisega pikaajalises projektis.
* Juurikaru Põhikooli (TT 0922003) majanduskulud vähenevad, sest 2017. aastal vahetati välja infotehnoloogiavahendeid (projekti maksumus oli 8854 eurot), osteti muruniiduk (2940 eurot), tehti elektripaigaldise kontroll (3113 eurot). 2018. aasta eelarvesse on planeeritud ventilatsioonisüsteemide korrastamine ja katlamajale uue korstna ehitamine (6000 eurot).
* Pärnjõe Kooli (TT 0922005) majanduskulud vähenevad, kuna eelmise aasta eelarves oli lasteaia mänguväljaku rajamine (11 091 eurot) ja köögitehnika uuendamine (4224 eurot). 2018. aasta eelarvesse on planeeritud köögi ventilatsiooni uuendamine, maasoojuspumpade vahetamine, jooksev remont klassides ja fuajees (kokku 6500 eurot). Arvutite ja robootikaseadmete uuendamiseks ja kodundusklassi sisustuse täiendamiseks on planeeritud 6000 eurot.
* Vändra Muusikakooli majanduskulude eelarve väheneb, sest 2017. aastal remonditi katust (15 700 eurot).

**Tegevusala 10 - sotsiaalse kaitse eelarve**

**S**otsiaalse kaitse eelarve on planeeritud 1 657 574 eurot, mis on 14,5% põhitegevuse kuludest. Valla hallatavad asutused on Vändra Alevi Hoolekandekeskus, Tootsi Hooldekodu, Vändra Alevi Sotsiaalmaja ja Vihtra Päevakeskus. Kahes viimases osutatakse lisaks igapäevategevusele erihoolekandeteenuseid erivajadustega inimestele, mida finantseerib Sotsiaalkindlustusamet.

Vihtra Päevakeskuse juurde kuuluvad sotsiaalkorterid Pärnjõel ja Vihtras. 2018. aastal remonditakse Vihtras eelmisel aastal ostetud korter, mille tulemusel lisandub Vihtra Päevakeskusele kaks kliendikohta. Eelarvesse on planeeritud 6000 eurot

Vändra Alevi Sotsiaalmaja päevakeskuse (TT 101202) eelarvese on planeeritud pikaajalise kaitstud töö teenuse vahendite arvelt täiendavad kulud 32 000 eurot ja pilootprojekt 4000 eurot. Täiendavate tulude arvelt oli võimalik tõsta personali töötasu.

Tootsi Hooldekodus ostetakse pesumasin ja kuivati (9000 eurot) ning paigaldatakse Päästeameti ettekirjutuse kohaselt uksemagnetid (maksumus 3500 eurot). Eelpoolnimetatud kulud suurendavad eelarve majanduskulusid.

Hoolekandeteenuseid ostetakse ka teistelt teenuste osutajatelt (nt üldhooldusteenus Halinga piirkonnas), eelarves on 93 352 eurot (TT 10200 03). Samuti osutatakse eelarves planeeritud vahendite piires tugiisikuteenust, koduteenust ja sotsiaaltransporditeenust.

Eelarves on planeeritud vahendid perede, eakate ja puuetega inimeste ning muude toimetulekuraskustes inimeste sotsiaaltoetusteks, hooldajatoetusteks, beebidele ning eakatele inimestele ürituste korraldamiseks (eakate päev, aastalõpu üritus, beebipäev jms).

Perekondade sotsiaalse kaitse kulud on kokku 185 611 eurot. Summa on suurenenud võrreldes 2017. aastaga toetusfondist eraldatud matusetoetuse ja eelmise aasta kasutamata vahendite võrra. Tabelis 6 on toodud 2017. aasta toetuste kasutamata jäägid, mis on lisatud 2018. aasta eelarvesse.

Eelarvesse on planeeritud projekti „500 kodu korda“ vallapoolne omaosalus 19 000 eurot. Projekti käigus tehakse korda Päästeameti toetuse kaasabil puudust kannatavate inimeste (eelkõige lasterikkad pered, üksikud eakad ja puudega inimesed) küttekolded, vajadusel vahetatakse välja elektrisüsteemid või teostatakse mõni muu vajalik tegevus, mis täidab kodude tuleohutuseks tegemise eesmärki.

2018. aasta põhitegevuse kuludest 59,3% moodustavad personalikulud, 34,3% majanduskulud ning 6,4 % antavad toetused (sotsiaal- ja tegevustoetused). Tabel 8 annab ülevaate tegevusalade lõikes.

|  |  |  |  |  |
| --- | --- | --- | --- | --- |
| **Tabel 8. Põhitegevuse kulud 2018. aastal majandusliku sisu alusel** | | | |  |
| Tegevusala | Põhitegevuse kulud kokku | sh töötasu | majanduskulu | toetused |
| Üldised valitsussektori teenused | 1 714 114 | 1 192 591 | 458 082 | 63 441 |
| Majandus | 475 119 | 31 867 | 443 252 | 0 |
| Keskkonnakaitse | 142 957 | 0 | 139 180 | 3 777 |
| Elamu- ja kommunaalmajandus | 296 582 | 33 584 | 243 960 | 19 038 |
| Tervishoid | 6 050 | 0 | 6 050 | 0 |
| Vaba aeg, kultuur, religioon | 974 861 | 469 554 | 505 307 | 0 |
| Haridus | 6 209 873 | 4 437 337 | 1 666 930 | 105 606 |
| Sotsiaalne kaitse | 1 657 574 | 641 644 | 468 391 | 547 539 |
| **Kokku** | **11 477 130** | **6 806 577** | **3 931 152** | **739 401** |
| osatähtsus %-des |  | **59,3** | **34,3** | **6,4** |

**Investeerimistegevus**

Põhivara soetamiseks ja põhivara soetamise sihtfinantseerimiseks on eelarves 746 875 eurot. See on kavandatud investeeringute omaosaluse summa. Projektide teostamiseks esitatakse või on esitatud finantseerimistaotlused erinevatesse fondidesse ja saadud toetused lisatakse eelarvesse. Põhivara müügitulu on eelarves 10 000 eurot.

2018. aastal jätkub Pärnu-Jaagupi Põhikooli õpikeskkonna kaasajastamine ja Pärnu-Jaagupi kultuuri- ja spordipargi ehitus, mis olid Halinga piirkonnas ühed põhilised tegevused 2017. aastal ja mille tarbeks võeti laenu. 2018. aasta eelarves on Pärnu-Jaagupi Põhikooli renoveerimiseks 83 293 eurot ja Pärnu-Jaagupi kultuuri- ja spordipargi ehituseks 119 000 eurot.

Vändra tehnopargi taristu rekonstrueerimisega (PKT) alustati 2016. aastal, millal valmis põhiprojekt maksumusega 15 438 eurot. EAS-iga on projekti toetuseks sõlmitud leping summas 423 274 eurot. 2017. aastal selgus, et ehitusprojekt oli puudulik ja tööde jätkamiseks on vaja sisse viia muudatused ning teha täiendav analüüs projekti tingimuste täitmise võimalikkuse kohta. Eelarves on omaosaluse tasumiseks 184 920 eurot, mis sisaldab 17 518 euro ulatuses tuludesse planeeritud PKT raames 2017. aastal ostetud materjali müügist (vt tabel 3, muu kaupade ja teenuste müük) saadavat tulu.

2018. aastal algab Vändra Alevi Sotsiaalmaja renoveerimine, mille omaosaluse tasumiseks on eelarves 122 000 eurot. Vändra lasteaia renoveerimise projekti koostamiseks on 15 000 eurot, rulapargi ehitamiseks 12 000 eurot. Vahenurme Lasteaia-algkooli remondiks on 10 000 ja Pärnu-Jaagupi Lasteaeda Pesamuna köögikatla soetamiseks 10 500 eurot.

Tootsi Kultuuri- ja spordikeskuse ujula renoveerimiseks on 42 974 eurot. Põhja-Pärnumaa vallavolikogu on otsustanud toetada projekti „Tootsi alevi reoveepuhasti ja ühiskanalisatsiooni rekonstrueerimine“. Raha taotles KIK-ist OÜ Tootsi Kommunaal. Projekti toetuseks on eelarvesse planeeritud 75 000 eurot.

Hajaasustuse programmi projektide vallapoolseks toetuseks on 40 000 eurot, millele lisandus 2017. aasta kasutamata osa. Programmis osalesid endine Halinga ja Vändra vald.

Investeeringud vee- ja kanalisatsioonimajandusse kokku on 327 782, kultuuriobjektidele 178 000, sotsiaalobjektidele 122 000 ja haridusasutustesse 118 793 eurot.

Pangalaenude teenindamiseks on eelarves 63 075 eurot, finantstulud on planeeritud 40 eurot. Investeerimistegevus kokku on 799 610 eurot.

**Finantseerimistegevus**

Laenudetasumiseks 2018. aastal on eelarves 487 250 eurot. Ühinenud vallas on üheksa kehtivat laenulepingut, laenukohustus 2017. aasta lõpus oli 3 844 708 eurot. Tabel 9 annab ülevaate laenukohustustest.

**Tabel 9. Laenukohustused**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Laenu andja/laenu otstarve | Periood | Intressimäär seisuga 31.12.2017 | Laenukohustus 31.12.2017 | Laenu põhiosa tagastamine 2018 | Intressikulu 2018 | Laenu põhiosa tagastamine 2019 | Intressikulu 2019 | Laenu põhiosa tagastamine 2020-2030 | Arvestuslik intressikulu 2020-2030 |
| **Halinga** |  |  | **1 134 367** | **168 796** | **15 000** | **168 796** | **12 662** | **796 775** | **46 843** |
| **KIK:** Pärnu-Jaagupi ühisveevärgi ja kanalisatsioonitrasside renoveerimine | 2011-2025 | 6 kuu euribor+1% | 854 367 | 106 796 | 12 784 | 106 796 | 11 000 | 640 775 | 45000 |
| **SEB Pank**: tänavate ja platside korrastamine | 2016-2021 | 6 kuu euribor+0,89% | 120 000 | 30 000 | 963 | 30 000 | 685 | 60 000 | 564 |
| **SEB Pank:** Pärnu-Jaagupi Põhikooli kaasajastamine ja kultuuri- ja spordipargi ehitamine | 2017-2022 | 6 kuu euribor+0,85% | 160 000 | 32 000 | 1 253 | 32 000 | 977 | 96 000 | 1279 |
| **Tootsi** |  |  | **260 217** | **48 126** | **3 810** | **41 359** | **2 891** | **170 733** | **8 498** |
| **SEB Pank**: Tootsi Hooldekodu renoveerimine ja Tootsi pügila sulgemine | 2013-2023 | 6 kuu euribor+1,49% | 85 424 | 15 340 | 971 | 15 538 | 773 | 54 546 | 1271 |
| Danske Pank: Tootsi lasteaia ja kooli renoveerimiseks võetud laenu refinantseerimine | 2014-2019 | 6 kuu euribor+0,98% | 27 829 | 17 526 | 197 | 10 304 | 34 | 0 | 0 |
| **Swedbank**: Tootsi investeeringute kaasrahastamine | 2017-2026 | 6 kuu euribor+1,65% | 146 964 | 15 260 | 2 642 | 15 517 | 2 084 | 116 187 | 7227 |
| **Vändra alev** |  |  | **2 237 780** | **186 383** | **42 875** | **188 625** | **38 633** | **1 862 772** | **133 762** |
| **KIK**: Vändra Alevi ühisveevärgi ja kanalisatsioonitrasside renoveerimine | 2015-2030 | 6 kuu euribor+1,5% | 961 465 | 80 122 | 15 000 | 80 122 | 13 000 | 801 221 | 40000 |
| **Swedbank**: Vändra Alevi Hoolekandekeskuse rajamine | 2013-2023 | 6 kuu euribor+1,74% | 1 276 315 | 106 261 | 27 875 | 108 503 | 25 633 | 1 061 551 | 93762 |
| **Vändra vald** | 2016-2020 | 6 kuu euribor+0,77% | **212 344** | **74 945** | **1 390** | **74 945** | **808** | **62 454** | **222** |
| **SEB Pank**: Suurejõe Rahvamaja renoveerimise ja Vändra Tehnopargi taristu rekonstrueerimise omaosaluse tasumise ning valla teede renoveerimise finantseerimiseks | 2016-2020 | 6 kuu euribor+0,77% | **212 344** | **74 945** | **1 390** | **74 945** | **808** | **62 454** | **222** |
| **KOKKU** |  |  | **3 844 708** | **478 250** | **63 075** | **473 725** | **54 994** | **2 892 734** | **189 325** |

**Likviidsete varade muutus**

Likviidsete varade jääk 2018. aasta alguses oli kokku 566 869 eurot. 2018. aasta eelarvekulude katteks suunatakse 488 417 eurot. Likviidsete vahendite jääk 2018. aasta lõpuks on 78 452 eurot.

**Kokkuvõte**

Nelja ühinenud valla vallavalitsuste poolt koostatud esialgsete eelarvete alusel Põhja-Pärnumaa valla esimese eelarve koostamise käigus on selgunud, et erinevates piirkondades on osaliselt kasutatud erinevaid tulu- ja kulu liike ning tegevusalasid. Vallad olid erineva suurusega, erinevate hallatavate asutustega. Mitmekülgseid võimalusi tulude-kulude kajastamisel lubab Avaliku sektori finantsarvestuse ja –aruandluse juhendi kontoplaan, mis on ühine kõikidele valdadele, olenemata nende suurusest või asukohast. 2018. aasta eelarves on alustatud ühtlustamisega hetkel teadaolevatel andmetel. Tegelikud tulemused selguvad eelarve täitmise käigus loodetavasti esimese eelarveaasta jooksul. Eelarveaasta jooksul saab muudatusi teha lisaeelarvega.

Seletuskirja koostas

Kaie Rätsepp

Finantsjuht

12.02.2018

|  |  |  |
| --- | --- | --- |
|  |  |  |
|  |  |  |
|  |  |  |
|  |  |  |